C 15/36
LV
Eiropas Savienības Oficiālais Vēstnesis
12.1.2022.
Trešdiena, 2021. gada 19. maija
27. prasa regulāri veikt neatkarīgas revīzijas, lai pārbaudītu, vai tiek izmantoti MI lietojumi un ar tiem saistītais varas sadalījums atbilst noteiktajiem kritērijiem, un prasa, lai šīs revīzijas pārraudzītu neatkarīgas un pietiekamas pārraudzības iestādes; prasa veikt īpašus stresa testus, lai palīdzētu un nodrošinātu atbilstību;
28. norāda uz MI sniegtajiem ieguvumiem un riskiem kiberdrošības ziņā un uz tā potenciālu kibernoziedzības apkarošanā un uzsver, ka visiem MI risinājumiem jābūt noturīgiem pret kiberuzbrukumiem, vienlaikus ievērojot Savienības pamattiesības, jo īpaši personas datu un privātuma aizsardzību; uzsver, ka ir svarīgi uzraudzīt MI drošu izmantošanu un ka ir vajadzīga cieša publiskā un privātā sektora sadarbība, lai novērstu lietotāju neaizsargātību un ar to saistītos apdraudējumus; aicina Komisiju izvērtēt vajadzību kiberdrošības jomā uzlabot prevenciju un apdraudējuma mazināšanas pasākumus;
29. uzsver, ka Covid-19 pandēmijas krīzi var uzskatīt par pārbaudes laiku digitālo un ar MI saistīto tehnoloģiju izstrādei, ieviešanai un izmantošanai izglītībā un kultūrā, kā to apliecina daudzās tiešsaistes skolu platformas un tiešsaistes kultūras veicināšanas rīki, ko izmanto visās dalībvalstīs; tādēļ aicina Komisiju ņemt vērā šos piemērus, apsverot kopēju Savienības pieeju šādu tehnoloģisko risinājumu plašākai izmantošanai;
Izglītība
30. atgādina, cik svarīgi ir stiprināt digitālās prasmes un panākt augstu mediju, digitālo un informācijas lietotprasmes līmeni Savienības līmenī, jo tas ir priekšnoteikums MI izmantošanai izglītībā; uzsver, ka šajā sakarā visā Savienībā ir jānodrošina digitālā un MI lietotprasme, jo īpaši attīstot mācībspēku apmācības iespējas; uzstāj, ka MI tehnoloģiju izmantošanai skolās būtu jāpalīdz mazināt sociālo un reģionālo digitālo plaisu; atzinīgi vērtē Komisijas atjaunināto Digitālās izglītības rīcības plānu, kurā pievēršas MI izmantošanai izglītībā; šajā sakarā aicina Komisiju par šā plāna prioritātēm noteikt digitālās spējas, mediju lietotprasmi un apmācību, kā arī ar MI saistītās prasmes, vienlaikus palielinot informētību par MI iespējamu ļaunprātīgu izmantošanu un nepareizu darbību; šajā sakarā aicina Komisiju īpašu uzmanību pievērst nestabilā situācijā esošiem bērniem un jauniešiem, kam digitālās izglītības jomā vajadzīgs īpašs atbalsts; mudina Komisiju turpmākajos MI tiesību aktu priekšlikumos pienācīgi pievērsties MI un robotikas iniciatīvām izglītībā; mudina dalībvalstis veikt investīcijas skolu digitālajā aprīkojumā, šim nolūkam izmantojot Savienības līdzekļus;
31. uzsver, ka MI izmantošana izglītības sistēmās sniedz plašas iespējas, iespējas un rīkus, lai to padarītu inovatīvāku, iekļaujošāku, lietderīgāku un arvien efektīvāku, ieviešot jaunas augstas kvalitātes mācību metodes, kas ir ātras, personalizētas un orientētas uz studentiem; tomēr uzsver — tā kā tas ietekmēs izglītību un sociālo iekļautību, šādu rīku pieejamība ir jānodrošina visām sabiedrības grupām, nodrošinot vienlīdzīgu piekļuvi izglītībai un mācībām un nevienu neatstājot novārtā, jo īpaši attiecībā uz personām ar invaliditāti;
32. uzsver — lai iedzīvotāji spētu gan kritiski, gan efektīvi novērtēt MI, viņiem ir vajadzīgas vismaz pamatzināšanas par šo tehnoloģiju; aicina dalībvalstis savās darbībās digitālās pratības jomā iekļaut informēšanas kampaņas par MI; aicina Komisiju un dalībvalstis popularizēt digitālās pratības plānus un diskusiju forumus, lai iesaistītu iedzīvotājus, vecākus un skolēnus demokrātiskā dialogā ar publiskajām iestādēm un ieinteresētajām personām par MI tehnoloģiju izstrādi, ieviešanu un izmantošanu izglītības sistēmās; uzsver, ka ir svarīgi nodrošināt pedagogus, pasniedzējus un citus ar pareizajiem rīkiem un zinātību attiecībā uz MI un saistītajām tehnoloģijām, precizējot, kas tās ir, kā tās tiek lietotas un kā tās pareizi un saskaņā ar tiesību aktiem izmantot, lai izvairītos no IĪT pārkāpumiem; jo īpaši uzsver, cik svarīga ir izglītības darbinieku digitālā pratība, kā arī vecu cilvēku digitālās apmācības uzlabošana, ņemot vērā, ka jaunākajām paaudzēm jau ir zināms priekšstats par šīm tehnoloģijām, jo šī paaudze ir augusi kopā ar tām;
33. uzsver, ka MI patiesajam mērķim mūsu izglītības sistēmās jābūt pēc iespējas individualizētākai izglītībai, piedāvājot studentiem personalizētus akadēmiskos priekšmetus atbilstīgi viņu stiprajām un vājajām pusēm un didaktiskos materiālus, kas pielāgoti viņu īpatnībām, saglabājot izglītības kvalitāti un mūsu izglītības sistēmas integrēšanas principu;